CELEX: 32012H0731(01)
Language: mt
Date: 2012-07-26 00:00:00
Title: Rakkomandazzjoni tal-Kummissjoni tas- 26 ta’ Lulju 2012 dwar l-implimentazzjoni ta' pjanijiet u miri ta' prestazzjoni b’mod konsistenti mal-miri ta' prestazzjoni għall-Unjoni Ewropea kollha adottati skont ir-Regolament tal-Kummissjoni (UE) Nru 691/2010 u dwar it-tħejjija tat-tieni perjodu ta' referenza għall-prestazzjoni  Test b’relevanza għaż-ŻEE

31.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 228/1
            
         RAKKOMANDAZZJONI TAL-KUMMISSJONI
   tas-26 ta’ Lulju 2012
   dwar l-implimentazzjoni ta' pjanijiet u miri ta' prestazzjoni b’mod konsistenti mal-miri ta' prestazzjoni għall-Unjoni Ewropea kollha adottati skont ir-Regolament tal-Kummissjoni (UE) Nru 691/2010 u dwar it-tħejjija tat-tieni perjodu ta' referenza għall-prestazzjoni
   (Test b’relevanza għaż-ŻEE)
   2012/C 228/01
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2) tiegħu,
   Wara li kkunsidrat ir-Regolament tal-Kummissjoni (UE) Nru 691/2010 li jistabbilixxi skema ta’ prestazzjoni għas-servizzi tan-navigazzjoni bl-ajru u għall-funzjonijiet tan-netwerk u li jemenda r-Regolament (KE) Nru 2096/2005 li jistabbilixxi rekwiżiti komuni għall-forniment ta’ servizzi ta’ navigazzjoni bl-ajru (1),
   Billi:
   
               (1)
            
            
               Ir-Regolament tal-Kummissjoni (UE) Nru 691/2010 jipprovdi għall-adozzjoni, min-naħa tal-Istati Membri, ta' pjanijiet tal-prestazzjoni nazzjonali jew tal-blokok tal-ispazju tal-ajru funzjonali, inklużi miri nazzjonali vinkolanti jew miri fil-livell tal-blokok tal-ispazju tal-ajru funzjonali. Jipprovdi wkoll li l-Kummissjoni għandha tivvaluta jekk il-miri nazzjonali jew tal-blokok tal-ispazju tal-ajru funzjonali jkunux konsistenti mal-miri ta’ prestazzjoni għall-Unjoni Ewropea kollha li kienu ġew adottati għall-ewwel perjodu ta’ referenza għall-prestazzjoni (mill-2012 sal-2014) permezz tad-Deċiżjoni tal-Kummissjoni 2011/121/UE tal-21 ta' Frar 2011 (2), u jekk dawn ikunux qed jikkontribwixxu b’mod adegwat għalihom.
            
         
               (2)
            
            
               Il-Kummissjoni ħatret Korp ta’ Analiżi tal-Prestazzjoni fid-29 ta’ Lulju 2010, skont l-Artikolu 3 tar-Regolament tal-Kummissjoni (UE) Nru 691/2010, biex jgħinha fl-implimentazzjoni tal-iskema ta’ prestazzjoni.
            
         
               (3)
            
            
               Sal-5 ta’ Lulju 2011, l-Istati Membri kienu kkomunikaw il-pjanijiet nazzjonali inizjali tagħhom lill-Kummissjoni, inkluż pjan ippreżentat b’mod konġunt mill-Belġju u l-Lussemburgu. Id-Danimarka u l-Isvezja kkomunikaw pjan lill-Kummissjoni f’isem il-blokk tal-ispazju tal-ajru funzjonali tagħhom (il-FAB Daniż-Svediż). Il-Belġju, Franza, il-Ġermanja, il-Lussemburgu u l-Pajjiżi l-Baxxi kkomunikaw pjan lill-Kummissjoni f’isem il-blokk tal-ispazju tal-ajru funzjonali tagħhom (il-FABEC).
            
         
               (4)
            
            
               Skont l-Artikolu 13(3) tar-Regolament tal-Kummissjoni (UE) Nru 691/2010, fit-23 ta' Novembru 2011 il-Kummissjoni adottat ir-Rakkomandazzjoni tal-Kummissjoni C(2011) 8329 finali dwar ir-reviżjoni tal-miri li jinsabu fil-pjanijiet ta' prestazzjoni.
            
         
               (5)
            
            
               Sal-1 ta’ Frar 2012, l-Istati Membri kollha, ħlief għal Ċipru, kienu nnotifikaw lill-Kummissjoni li huma kienu adottaw pjanijiet u miri ta’ prestazzjoni rriveduti skont l-Artikolu 13(4) tar-Regolament tal-Kummissjoni (UE) Nru 691/2010. Sad-data tal-adozzjoni ta’ din ir-Rakkomandazzjoni, Ċipru kien għadu ma nnotifikax lill-Kummissjoni li kien adotta pjan u miri ta' prestazzjoni rriveduti.
            
         
               (6)
            
            
               Il-Kummissjoni, megħjuna mill-Korp ta’ Analiżi tal-Prestazzjoni, ivvalutat il-miri u l-pjanijiet tal-prestazzjoni nazzjonali jew tal-blokok tal-ispazju tal-ajru funzjonali rriveduti skont il-proċedura msemmija fl-Artikolu 14(1) tar-Regolament tal-Kummissjoni (UE) Nru 691/2010.
            
         
               (7)
            
            
               Abbażi ta’ din il-valutazzjoni, il-Kummissjoni sabet illi l-miri inklużi fil-pjanijiet tal-prestazzjoni nazzjonali jew tal-blokok tal-ispazju tal-ajru funzjonali huma konsistenti mal-miri għall-Unjoni Ewropea kollha, jew jikkontribwixxu b’mod adegwat għalihom. L-Istati Membri kienu nnotifikati b’dan skont l-Artikolu 14(2) tar-Regolament tal-Kummissjoni (UE) Nru 691/2010.
            
         
               (8)
            
            
               Filwaqt li l-valutazzjoni ġenerali ppermettiet lill-Kummissjoni tistabbilixxi l-konsistenza mal-miri għall-Unjoni Ewropea kollha u l-kontribuzzjoni adegwata għalihom, il-valutazzjoni uriet ukoll li hemm differenzi sinifikanti bejn l-isforzi individwali magħmulin mill-Istati Membri differenti. F’ċerti każijiet, il-Kummissjoni sabet li l-Istati Membri individwali setgħu tejbu aktar il-miri tal-prestazzjoni tagħhom.
            
         
               (9)
            
            
               Fid-dawl tal-valutazzjoni tal-Kummissjoni, din ir-Rakkomandazzjoni tkopri l-implimentazzjoni tal-pjanijiet u tal-miri ta’ prestazzjoni b’mod konsistenti mal-miri ta' prestazzjoni għall-Unjoni Ewropa kollha u t-tħejjija tat-tieni perjodu ta' referenza għall-prestazzjoni. Għal dan il-għan, il-Kummissjoni ser tqis l-eżitu tal-ewwel perjodu ta' referenza għall-prestazzjoni fil-valutazzjoni tagħha tal-pjanijiet u tal-miri ta’ prestazzjoni għat-tieni perjodu ta’ referenza għall-prestazzjoni.
            
         
               (10)
            
            
               Il-Kummissjoni kkonsultat lill-Istati Membri li lilhom tikkonċerna din ir-Rakkomandazzjoni,
            
         ADOTTAT DIN IR-RAKKOMANDAZZJONI:
   
               (1)
            
            
               L-għan ta' din ir-Rakkomandazzjoni huwa li tkun żgurata l-implimentazzjoni tal-pjanijiet u tal-miri ta' prestazzjoni b’mod konsistenti mal-miri ta' prestazzjoni għall-Unjoni Ewropea kollha adottati għall-ewwel perjodu ta' referenza għall-prestazzjoni, mill-2012 sal-2014, permezz tad-Deċiżjoni tal-Kummissjoni 2011/121/UE. Din ir-Rakkomandazzjoni timmira wkoll li tiżgura li l-eżitu tal-ewwel perjodu ta’ referenza għall-prestazzjoni jitqies kif xieraq meta jkun qed jitħejja t-tieni perjodu ta' referenza għall-prestazzjoni.
            
         
               (2)
            
            
               Abbażi tar-rakkomandazzjonijiet mogħtija fir-rapporti ta' valutazzjoni tal-Korp ta’ Analiżi tal-Prestazzjoni, u filwaqt li tqis b’mod xieraq il-progress kollettiv li għamlu l-Istati Membri li qed jipparteċipaw fl-iskema ta' prestazzjoni, il-Kummissjoni tikkunsidra li:
               
                           (a)
                        
                        
                           l-Istati Membri għandhom jiżguraw li l-fornituri tas-servizzi tan-navigazzjoni bl-ajru tagħhom jemendaw il-pjanijiet ta’ kapaċità tagħhom biex jippermettu li tiġi pprovduta kapaċità suffiċjenti sabiex jintlaħqu l-miri tal-pjanijiet ta’ prestazzjoni adottati;
                        
                     
                           (b)
                        
                        
                           l-Istati Membri għandhom iwasslu l-kapaċità ppjanata, filwaqt li jibqgħu fil-mira tal-kosteffiċjenza stabbilita li għaliha l-kontroll tal-evoluzzjoni tal-ispejjeż ser ikun partikolarment importanti;
                        
                     
                           (c)
                        
                        
                           l-Istati Membri għandhom jirrappurtaw lill-Kummissjoni, fuq bażi annwali, sa mill-ewwel perjodu ta' referenza għall-prestazzjoni:
                           
                                       (i)
                                    
                                    
                                       id-differenza bejn il-kostijiet stabbiliti u l-kostijiet attwali, bl-iskop li jiġu identifikati, b’mod partikolari, l-kostijiet li ma jistgħux jiġu kkontrollati u biex jiġu miflija l-iżvilupp u r-rilevanza ta’ dawn il-kostijiet;
                                    
                                 
                                       (ii)
                                    
                                    
                                       id-differenza bejn l-investimenti tal-fornituri tas-servizzi tan-navigazzjoni bl-ajru rreġistrati fil-pjanijiet ta' prestazzjoni u l-infiq attwali, kif ukoll dik bejn id-data ppjanata tad-dħul fis-seħħ ta' dawn l-investimenti u s-sitwazzjoni reali;
                                    
                                 
                     
                           (d)
                        
                        
                           l-Istati Membri tal-blokok funzjonali tal-ispazju tal-ajru li ġejjin: il-blokk funzjonali tal-ispazju tal-ajru tat-Tramuntana tal-Ewropa (NEFAB), dak Baltiku u dak imsejjaħ “Blu MED”, għandhom jikkomunikaw lill-Kummissjoni, sa mhux aktar tard minn tmiem l-2012, għall-finijiet tal-informazzjoni, il-miri ta' prestazzjoni aggregati li juru l-konsistenza, fil-livell tal-blokk funzjonali tal-ispazju tal-ajru, mal-miri għall-Unjoni Ewropea kollha, kif speċifikat fl-Artikolu 5(3) tar-Regolament tal-Kummissjoni (UE) Nru 691/2010.
                        
                     
         
               (3)
            
            
               Bil-għan li tħejji t-tieni perjodu ta’ referenza għall-prestazzjoni, il-Kummissjoni tikkunsidra li:
               
                           (e)
                        
                        
                           għandha titqies il-kontribuzzjoni relattiva tal-Istati Membri għall-kisba tal-miri ta’ prestazzjoni għall-UE kollha matul l-ewwel perjodu ta’ referenza għall-prestazzjoni meta jiġu vvalutati l-miri u l-pjanijiet ta’ prestazzjoni għat-tieni perjodu ta’ referenza għall-prestazzjoni, u li l-2009 għandha titqies bħala s-sena ta’ referenza;
                        
                     
                           (f)
                        
                        
                           l-Istati Membri għandhom jantiċipaw li ser ikunu meħtieġa sforzi kbar sabiex tinkiseb mira tal-kosteffiċjenza għat-tieni perjodu ta' referenza għall-prestazzjoni li tkun ferm inqas mir-rata medja tal-ewwel perjodu ta' referenza għall-prestazzjoni. Dan mistenni jinvolvi pressjoni kbira 'l isfel fuq il-kostijiet tal-fornituri tas-servizzi tan-navigazzjoni bl-ajru – ħaġa li hija konsistenti mat-twaqqif tal-blokok tal-ispazju tal-ajru funzjonali;
                        
                     
                           (g)
                        
                        
                           fit-tħejjija tat-tieni perjodu ta' referenza għall-prestazzjoni, l-Istati Membri għandhom iqisu bis-sħiħ ir-riskju reali li jiffaċċjaw il-fornituri tas-servizzi tan-navigazzjoni bl-ajru u għandhom jiżguraw li r-redditu azzjonarju jkun jirrifletti b'mod aktar raġonevoli dan ir-riskju.
                        
                     
         
               (4)
            
            
               Il-Kummissjoni, flimkien mal-Korp ta’ Analiżi tal-Prestazzjoni, beħsiebha ssegwi din ir-Rakkomandazzjoni u rakkomandazzjonijiet oħra mogħtija fir-rapport ta’ valutazzjoni tal-Korp ta’ Analiżi tal-Prestazzjoni permezz ta' kuntatti bilaterali u/jew multilaterali mal-Istati Membri.
            
         
               (5)
            
            
               Il-Kummissjoni tfakkar lill-Istati Membri dwar l-obbligu tagħhom li jiżguraw monitoraġġ kontinwu tal-implimentazzjoni tal-pjanijiet ta’ prestazzjoni u li jibagħtulha rapporti dwar dan, skont l-Artikolu 17(1) u (3) tar-Regolament tal-Kummissjoni (UE) Nru 691/2010.
            
         
               (6)
            
            
               Din ir-Rakkomandazzjoni hija indirizzata lill-Istati Membri.
            
         
      Magħmul fi Brussell, is-26 ta’ Lulju 2012.
      
         
            Għall-Kummissjoni
         
         Siim KALLAS
         
            Viċi President
         
      
   
   
      (1)  ĠU L 201, 3.8.2010, p. 1.
   
      (2)  ĠU L 48, 23.2.2011, p. 16.